  Майя Бывальцева 2022-тӥ арын Удмуртиысь 3 сюрс пала пиналъёс выль школаосы мынозы. «Демография» йӧскалык ӵектосэз та ар понна быдэсъянлы йылпумъянъёс лэсьтыса, со сярысь 13-тӥ толсуре улосвыл кивалтэтлэн тӧроез Ярослав Семёнов элькунлэн тӧроеныз ортчытэм аппарат кенешонын вераз. 2021-тӥ арын Удмуртиын ньыль школа пуктыны кутскизы: Ижкарысь Столичной микрорайонын, Воткаын, Дэри ёросысь Ягул черкогуртын но Пыӵанка гуртын. Со сяна, Ижкарын Архитектор П. П. Берш нимо ульчаын 1 сюрс 224 интылы школаез пуктон ужъёсты йылпумъяло. Ярослав Семёновлэн верамезъя, юртлэн дасьлыкез 99 процент. Йӧскалык ӵектос улсын гуртысь школаосын 25 спортзалъёсты тупатъязы. Озьы ик ватсаса тодон-валан сётонлы бадӟым саклык висъяське. Гурт ёросъёсын дышетонлэсь ӟечлыксэ карен огкадь карыны ужпум сылэ. Элькунысь черкогуртъёсын но пичи каръёсын туэ дышетонъя 39 «Точка роста» центръёс усьтӥмы. 2024-тӥ ар пумозь соос 228 луозы Ярослав Семёнов, Удмуртиысь кивалтэтлэн тӧроезОзьы ик элькунын цифровой дышетонъя кык «IT-куб» центръёс усьтӥзы. 2020-тӥ арын сыӵе ужъюрт Ижкарын кылдӥз, 2021-тӥ арын – Воткаын. Отын пиналъёс мобильной разработкаос лэсьтыны дышетско, алгоритмикаен но логикаен, программированилэн кылыныз тодматско. Тодэ вайытом, 2022-тӥ арын Удмуртиысь эшшо кык каръёсын «IТ-Куб» центръёс усьтозы. Тегъёс: Дышетон Ижкар Удмуртия школаос лэсьтськон ЯрославСемёнов  